
INFORMACIJA PACIENTUI (JO ATSTOVUI) APIE KOLONOSKOPIJOS PROCEDŪRĄ
1. Bendroji informacija.  Jums bus atliekama kolonoskopija. Tai- storosios žarnos – tiesiosios, riestinės, gaubtinės ir aklosios žarnos – tyrimas. Atliekant kolonoskopiją, apžiūrimas vidinis storosios žarnos paviršius, įvertinant jų gleivinę (paraudimas, paburkimas, trapumas, kraujagyslių piešinys, gleivinės išbujojimas, atrofija, opos, išaugos, augliai), spindžio, formos pakitimus ir kt. Dažniausiai ši procedūra būna tik diagnostinė. Diagnostinės kolonoskopijos metu gali būti daroma biopsija (paimami gleivinės gabalėliai mikroskopiniam ištyrimui). Esant būtinybei, gali būti daromos ir gydomosios endoskopinės procedūros (gydomoji endoskopija): auglių (polipų, pogleivio lipomų bei kt.) šalinimas, kraujavimo stabdymas, stenozių (susiaurėjimų) plėtimas bei spindžio protezavimas (stenavimas) specialiais vamzdeliais (stentais), nesveikos storžarnės gleivinės dalies pašalinimas (mukozektomija) ir kt. Esant netikėtiems radiniams ar atsiradus komplikacijoms, kolonoskopijos tikslai ir planas gali pasikesti procedūros eigoje.
Kolonoskopija atliekama lanksčiu aparatu – fibrokolonoskopu ar vaizdokolonoskopu. Tai 9-12 mm skersmens lansktus zondas, kuriame įmontuota optinė (stiklo pluošto) ar elektroninė vaizdo perdavimo sistema, vaizdą perduodanti į prietaiso išorinėj dalyje (vidinė dalis- tiriamojo asmens virškinamajame trakte) esantį okuliarą ar monitorių. 

2. Pasiruošimas procedūrai ir nejautra. Norint pamatyti storosios žarnos pakitimus, būtina gerai išvalyti žarnyną, todėl procedūrai jis turi būti tinkamai paruoštas. Mažiausiai parą iki tyrimo būtina nevalgyti; galima gerti tik skaidrius skysčius. 
Dieną prieš tyrimą pacientui duodama specifinių, žarnyno išvalymui skirtų, vidurius liuosuojančių vaistų (pvz. „Fortrans“) ir paskiriama gerti daug vandens. Jei procedūra paskirta ryte, vidurius liuosuojančius vaistus reikia pradėti gerti dieną prieš procedūrą. Tyrimo išvakarėse reikia išgerti 4 litrus tirpalo: 4 paketėliai vaistų (jie būna miltelių ar granulių formos) ištirpinami 4 litruose vandens. Šį tirpalą reikia išgerti tyrimo išvakarėse per 6-7 valandas: nuo 13-16 iki 19-21 valandos. Kadangi tyrimas atliekamas pacientui sukeliant bendrinę nejautrą, tyrimo dieną turite būti nevalgęs ir negėręs. Jei tyrimas atliekamas ne ryte, o po pietų, ryte galite išgerti tiek, kad netroškintų, tačiau mažiausiai 6 val. iki tyrimo turite nieko negerti. Žarnyną išvalantys vaistai yra gerai toleruojami, tik retais atvejais gali būti nedidelio laipsnio pykinimas. Šie vaistai negali būti skiriami esant dehidratacijai (organizmui netekus daug skysčių), sunkaus laipsnio širdies veiklos nepakankamumui bei žarnų nepraeinamumui.        
Jei nuolat geriat vaistus, tyrimo dienos rytą juos išgerkite užsigeriant vienu gurkšniu vandens. 
Būtinai informuokite gydytoją, jei vartojate varfariną, aspiriną ar kitus krešėjimą mažinančius vaistus, nes jie didina kraujavimo pavojų. Pasakykite gydytojui ar anksčiau Jums buvo atlikti endoskopiniai tyrimai, ar kilo komplikacijų, alerginių reakcijų nuo vaistų. Būtinai informuokite, jei vartojate nesteroidinius priešuždegiminius vaistus (diklofenakas, nimezilis ir kt.), insuliną, gliukokortikoidus. Prieš tyrimą nusiimkite akinius, išsiimkite kontaktines linzes, dantų protezus. 
Kadangi kolonoskopija bus atlikta bendrinėje nejautroje, po tyrimo (tyrimo dieną) nebus galima vairuoti automobilio. 
Prieš procedūrą medicinos personalas Jus paguldys ant nugaros, į veną suleis vaistų, kurie Jus užmigdys (sukels bendrinę nejautrą). Vėliau Jūs būsite paguldytas ant kairiojo šono. Per išeinamąją angą gydytojas įstums kolonoskopą į storąją žarną, kuri apžiūros metu bus perpildyta oro, kad būtų galima apžiūrėti jos vidinį paviršių. Oras po procedūros gali sukelti pilnumo ir tempimo jausmą pilve, bet skausmo tai nesukelia. Baigiant endoskopiją, gydytojas kolonoskopą palengva ištrauks.
3. Slauga ir pacientui reikšminga procedūros rizika. Endoskopas  yra plaunamas nei dezinfekuojamas kiekvienam pacientui, o po dezinfekcijos kiekvieną kartą yra testuojamas, kad būtų išvengtą tokių ligų kaip hepatitas, ŽIV, tuberkuliozė. 
Kiekviena medicinos procedūra turi tam tikrą rizikos laipsnį. Kolonoskopijos komplikacijos yra retos, jos pasitaiko maždaug 0,2 proc. procedūrų. 
Galimos kolonoskopijos komplikacijos:
1. Storosios žarnos sienelės sužalojimas. Jei sužaloti ne visi sienelės sluoksniai, gydymas būna konservatyvus ( ne operacinis). Jeigu yra perforacija (sienelė plyšo kiaurai) – reikalingas skubus chirurginis gydymas, o bakterinės komplikacijos gali sukelti pavojų gyvybei. Tam tikros ligos- susiaurėjimai, vėžys, opos padidina perforacijos pavijų.
2. Kraujavimas iš biopsijos ar kitos endoskopinės manipuliacijos srities. Paprastai kraujavimas būna negausus ir jį pavyksta sustabdyti endoskopinėmis priemonėmis. Tik išimtinais retais atvejais pacientą tenka operuoti. 
3. Plaučių infekcija dėl stemplės ar skrandžio turinio patekimo į kvėpavimo takus ( tai bendrinės nejautros komplikacija). 
4. Atipinės reakcijos į nejautrą sukeliančius vaistus. Tokios komplikacijos dažnesnės sergantiems lėtinėmis plaučių ir širdies ligomis.
5. Vyresnio amžiaus žmones procedūros eigoje gali ištikti širdies ritmo sutrikimas, miokardo infarktas ar insultas. Itin retais atvejais pacientą gali ištikti mirtis. 
6. Nors kolonoskopija yra tikslus tyrimas, virškinamojo trakto liga ar defektai gali būti nepastebėti.
7. Procedūros gali nepavykti padaryti dėl Jūsų organizmo būklės, anatominių ypatumų ar techninių kliūčių.

Pacientas ar jo atstovas gali gydytojui užduoti jam iškilusius klausimus su būsim procedūra/ intervencija. 

